BDMS บวกเกือบ 3% ลุ้นกำไร Q2 เฉียด 4 พันล้าน
BDMS บวกเกือบ 3% ลุ้นกำไร Q2 เฉียด 4 พันล้าน ปิดตลาดวันนี้ ราคาอยู่ที่ 19.50 บาท บวก 0.50 บาท หรือ 2.63% สูงสุดที่ 19.70 บาท ต่ำสุดที่ 19.10 บาท มูลค่าซื้อขายที่ 1.54 พันลบ. 
2 ส.ค. 2560

ผู้สื่อข่าวรายงานว่า ราคาหุ้นบริษัท กรุงเทพดุสิตเวชการ จำกัด (มหาชน) หรือ BDMS ปิดตลาดวันนี้ อยู่ที่ 19.50 บาท บวก 0.50 บาท หรือ 2.63% สูงสุดที่ 19.70 บาท ต่ำสุดที่ 19.10 บาท มูลค่าซื้อขายที่ 1.54 พันลบ. ขณะที่ดัชนีตลาดหุ้นไทยโดยรวมบวก 0.26%

ด้าน บล.เคจีไอ แนะนำ “ถือ” ราคาเป้าหมาย 20 บาท/หุ้น โดยคาดว่ากำไรสุทธิของ BDMS ในไตรมาส 2/60 จะอยู่ที่ 3.9 พันล้านบาท เพิ่มขึ้น 134% จากปีก่อน เพิ่มขึ้น 98% จากไตรมาสก่อน ซึ่งจะทำให้กำไรสุทธิในครึ่งปีแรก คิดเป็น 55% ของประมาณการทั้งปีของเราที่ 1.06 หมื่นล้านบาท โดยในไตรมาสนี้ บริษัทได้ขายหุ้น Bumrungrad Hospital (BH.BK/BH TB)* ออกไป 25.19 ล้านหุ้น (3.45%) ที่ราคา 179 บาท/หุ้น ได้เงินสดมา 4.5 พันล้านบาท
ทั้งนี้ คาดว่า BDMS จะรับรู้กำไรสุทธิจากการขายหุ้น (หลังหักภาษีแล้ว) 2.2 พันล้านบาทในไตรมาส 2/60 เนื่องจากต้นทุนเฉลี่ยของบริษัทอยู่ที่ 63 บาท/หุ้นเท่านั้น แต่หากไม่รวมกำไรพิเศษจากการขายหุ้นดังกล่าว คาดว่ากำไรปกติของ BDMS ในไตรมาส 2/60 จะอยู่ที่ 1.68 พันล้านบาท ทรงตัวจากปีก่อน ลดลง 14.8% จากไตรมาสก่อน ถูกฉุดจากค่าใช้จ่ายดอกเบี้ยที่เพิ่มขึ้น
โดยตามปกติแล้ว ผลการดำเนินงานของ BDMS มักจะแข็งแกร่งขึ้นในไตรมาส 3 ตามจำนวนผู้ป่วยที่เพิ่มขึ้นในฤดูฝนของประเทศไทย ดังนั้น รายได้จึงน่าจะเพิ่มขึ้นจากไตรมาสก่อน และทำให้กำไรเพิ่มขึ้นจากไตรมาสก่อนด้วย ซึ่งเมื่อตรวจสอบย้อนหลังไปสามปี ก็พบว่ากำไรสุทธิในไตรมาส 3 ขยับสูงขึ้นถึง 30-40% จากไตรมาสก่อน และโมเมนตั้มการเติบโตดังกล่าวมักจะต่อเนื่องไปถึงไตรมาส 4 ด้วย ดังนั้น จึงคาดว่าผลประกอบการน่าจะแข็งแกร่งขึ้นในไตรมาส 2 จากจำนวนผู้ป่วยที่เพิ่มขึ้น ทั้งผู้ป่วยไทยและต่างชาติในช่วง high season
นอกจากนี้ คาดว่ากำไรจากธุรกิจหลักในปี 2561 จะเพิ่มขึ้น 8.7% เป็น 9.16 พันล้านบาท จากที่คาดว่าจะอยู่ที่ 8.43 พันล้านบาทในปี 2560 ซึ่งจะเป็นผลมารายได้ที่คาดว่าจะเพิ่มขึ้นจาก i) การเน้นธุรกรรม e-commerce เพื่ออำนวยความสะดวกให้ผู้ป่วยเข้าถึงบริการได้ง่าย ii) การใช้ช่องทางใหม่ๆ ในการเข้าถึงผู้ป่วย iii) และการเป็นพันธมิตรที่แนบแน่นขึ้นกับบริษัทประกันสุขภาพระหว่างประเทศ และ iv) การออกแบบบริการและผลิตภัณฑ์ใหม่เพื่อตอบสนองความต้องการของบริษัทรับประกันการเดินทาง